**Otto Virtanen** (s. 21. kesäkuuta 2001 Hyvinkää) on suomalainen tennispelaaja. Hän sijoittui junioreiden maailmanlistalla parhaimmillaan kuudenneksi tammikuussa 2019. ATP-rankingissa hän on ollut kaksinpelissä parhaimmillaan sijalla 109 huhtikuussa 2023. Seuratasolla hän edustaa HVS-Tennistä. Virtasen isä Pasi Virtanen on myös entinen tennispelaaja, ja hänen veljensä Panu pelaa myös tennistä. Virtasen valmentajana toimii sekä isä Pasi että ruotsalainen Peter Carlsson.

Ura
---

Virtanen osallistui touko-kesäkuussa 2018 Ranskan avointen poikien kaksinpelin karsintoihin mutta hävisi heti avauskierroksella Luka Pavlovicille. Heinäkuussa hän pääsi suoraan Wimbledonin pääsarjaan. Siellä junioreiden maailmanlistan sijalla 58 ollut Virtanen eteni kaksinpelissä kolmannelle kierrokselle voitettuaan ensimmäisellä kierroksella junioreiden maailmanlistalla kolmantena olleen Sebastian Kordan ja toisella kierroksella Thiago Agustín Tiranten. Kolmannella kierroksella hän hävisi Anton Matusevichille. Turnauksen nelinpelissä hän voitti mestaruuden turkkilaisen Yankı Erelin kanssa. Virtanen on viides suomalainen, joka on voittanut Grand Slam -turnauksen junioritasolla.

Elokuussa 2018 Virtanen saavutti ammattilaistasolla ensimmäisen turnausvoittonsa nelinpelissä voitettuaan Helsingissä pelatun ITF-turnauksen Patrik Niklas-Salmisen kanssa. Turnauksen kaksinpelissä hän eteni myös loppuotteluun, jossa hävisi Karl Fribergille. Yhdysvaltain avoimissa Virtanen hävisi kaksinpelin toisella kierroksella ja nelinpelissä Erelin parina avauskierroksella. Joulukuussa 2018 Virtanen voitti epävirallisena alle 18-vuotiaiden maailmanmestaruusturnauksena pidetyn junioreiden Orange Bowl -turnauksen. Loppuottelussa hän voitti Zane Khanin. Virtanen on turnauksen ensimmäinen suomalaisvoittaja. Turnausvoiton jälkeen Virtanen nousi junioreiden maailmanlistalla 30 sijaa sijalle 13 ja nousi kauden 2019 alkaessa sijalle kuusi.

Orange Bowl -voittonsa ansiosta Virtanen oli suosikki tammikuussa 2019 Australian avoimissa. Hän eteni poikien sarjassa puolivälieriin, jossa hävisi italialaiselle Giulio Zeppierille erin 0–2 (3–5, 6–7).

Virtanen voitti ammattilaisuransa ensimmäisen turnauksen Virossa pelatussa 15 000 dollarin ITF-turnauksessa marraskuussa 2020 kukistamalla sen loppuottelussa venäläisen Yan Sabanin suoraan kahdessa erässä 6–3, 6–0. Toisen ITF-turnausvoittonsa Virtanen saavutti Nur-Sultanissa helmikuussa 2021. Syyskuussa 2021 Virtanen voitti ITF25-turnauksen Jönköpingissä.

Virtanen voitti ensimmäisen ATP Challenger Tourin turnauksensa marraskuussa 2022 kukistamalla Bergamossa finaalissa saksalaisen Jan-Lennard Struffin erin 6–2, 7–5. Peräti 19 ässää finaalissa syöttänyt Virtanen ei hävinnyt Bergamon turnauksessa erääkään. Virtanen nousi voittonsa ansiosta maailmanlistalla ikäisissään sijalle 28. Toisen turnausvoittonsa ATP Challenger -tasolla Virtanen saavutti maaliskuussa 2023 Luganossa ja kolmannen maalis-huhtikuussa Lillessä. Virtanen pääsi ensimmäistä kertaa urallaan pelaamaan miesten Grand Slam- turnausta Yhdysvaltain avoimissa karsintojen kautta. Hän hävisi ensimmäisellä kierroksella argentiinalaiselle Tomás Martín Etcheverrylle yli neljätuntisessa ottelussa.

Pelityyli
---------

Entinen suomalainen tennisammattilainen Jarkko Nieminen kuvaa Virtasta raamikkaaksi pelaajaksi, jonka vahvuuksiin kuuluvat muun muassa kämmenlyönti sekä syöttö.

Lähteet
-------

1. 1 2  Suomalaisvoitto Wimbledonissa! *yle.fi*. Viitattu 15.8.2018.
2. 1 2  Otto Virtanen (tennispelaaja) ITF:n sivuilla (englanniksi)
3. ↑  Otto Virtanen (tennispelaaja) ATP:n sivuilla (englanniksi)
4. ↑  Otto Virtanen *tennisliiga.fi*. Viitattu 15.8.2018.
5. ↑  Wimbledon-voittaja Otto Virtanen nousi tennissukunsa ykköseksi *yle.fi*. Viitattu 15.8.2018.
6. ↑  Wimbledonin uusi suomalaisvoittaja jätti koulun ja keskittyy vain urheiluun (digitilaajille) *Helsingin Sanomat*.  16.7.2018. Viitattu 15.8.2018.
7. 1 2  Sami Nieminen: Suomalainen tennislupaus kulkee Björn Borgin jalanjäljillä *Ilta-Sanomat*.  17.12.2018. Viitattu 18.12.2018.
8. ↑  Suomalaisväriä Wimbledonin poikien turnauksen toiselle kierrokselle *yle.fi*. Viitattu 15.8.2018.
9. ↑  Virtanen taisteli maukkaan voiton Wimbledonissa *yle.fi*. Viitattu 15.8.2018.
10. ↑  Brittipelaaja tyrmäsi Virtasen ensimmäisessä erässä *yle.fi*. Viitattu 15.8.2018.
11. ↑  Otto Virtanen hävisi ensimmäisen ammattilaisturnauksen finaalinsa *yle.fi*. Viitattu 18.8.2018.
12. ↑  Suomen tennislupauksen taival päättyi US Openissa *yle.fi*. Viitattu 11.9.2018.
13. ↑  Tennislupaus Otto Virtaselle fantastinen turnausvoitto USA:ssa *yle.fi*. Viitattu 9.12.2018.
14. ↑  Latest Grand Slam - Australian Open Juniors, Boys results from RTÉ Sport *RTE.ie*. Viitattu 9.11.2020. (englanniksi)
15. ↑  Otto Virtanen nappasi ensimmäisen ammattilaisturnausvoittonsa näyttävästi: ei hävinnyt yhtään erää eikä syöttövuoroa *yle.fi*. Viitattu 9.11.2020.
16. ↑  Tennislupaus Otto Virtaselle uran toinen turnausvoitto *yle.fi*. Viitattu 7.2.2021.
17. ↑  Virtanen turnausvoittoon Ruotsissa - "Tämä oli isoin pistepottini, niin tämä on hyvä askel kohti isompia kisoja" *Suomen Tennisliitto*.  25.9.2021. Viitattu 5.11.2021.
18. ↑  Tennis | Tanskalaisteini kukisti Novak Djokovicin, Otto Virtanen upeaan voittoon Bergamossa *Helsingin Sanomat*.  6.11.2022. Viitattu 9.11.2022.
19. ↑  Tennis | Otto Virtanen nousi jo maailman 30 parhaan joukkoon ikäisissään, voittoputki jatkuu *Helsingin Sanomat*.  9.11.2022. Viitattu 9.11.2022.
20. ↑  Jarno Tiusanen: Virtaselle uran toinen Challenger-turnausvoitto - "Finaali oli tiukka vääntö, aivan kuten odotinkin" *Suomen Tennisliitto*.  12.3.2023. Viitattu 3.4.2023.
21. ↑  Jarno Tiusanen: Virtaselle kauden toinen ja uran kolmas Challenger-mestaruus - "Hallikisat olivat onnistuneet" *Suomen Tennisliitto*.  2.4.2023. Viitattu 3.4.2023.
22. ↑  Suomalaispelaaja viritteli todellista yllätystä huipputurnauksessa *iltalehti.fi*. Viitattu 30.8.2023.
23. ↑  Jarkko Nieminen hehkuttaa historiallisen mestaruuden voittanutta Virtasta *yle.fi*. Viitattu 10.12.2018.

Aiheesta muualla
----------------

* Otto Virtanen (tennispelaaja) ATP:n sivuilla (englanniksi)
* Otto Virtanen (tennispelaaja) ITF:n sivuilla (englanniksi)